|  |
| --- |
| įsakymas |
| **DĖL PASVALIO RAJONO SAVIVALDYBĖS ADMINISTRACIJOS VIETINIO ŪKIO IR PLĖTROS SKYRIAUS ENERGETIKOS INŽINIERIAUS PAREIGYBės APRAŠYMo patvirtinimo** |

|  |
| --- |
| 2020 m. spalio 14 d. Nr. DV-642Pasvalys |

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2, 3 ir 6 punktais, 30 straipsnio 1 dalimi, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 4 straipsnio 3 ir 4 dalimis, Valstybės ir savivaldybių įstaigų darbuotojų, išskyrus mokytojus, pareigybių aprašymo metodika, patvirtinta Lietuvos Respublikos socialinės apsaugos ir darbo ministro 2017 m. balandžio 12 d. įsakymu Nr. A1-177 „Dėl Valstybės ir savivaldybių įstaigų darbuotojų pareigybių aprašymo metodikos patvirtinimo“ (su visais aktualiais pakeitimais), ir atsižvelgdamas į Lietuvos profesijų klasifikatorių LPK2012, patvirtintą Lietuvos Respublikos ūkio ministro 2013 m. kovo 6 d. įsakymu Nr. 4-171 „Dėl Lietuvos profesijų klasifikatoriaus patvirtinimo“ (su visais aktualiais pakeitimais):

1.Tvirtinu Pasvalio rajono savivaldybės administracijos Vietinio ūkio ir plėtros skyriaus energetikos inžinieriaus (2151 12) pareigybės aprašymą (pridedama).

2. Pripažįstu netekusiu galios Pasvalio rajono savivaldybės administracijos direktoriaus 2017 m. gegužės 12 d. įsakymo Nr. DV-374 „Dėl Vietinio ūkio ir plėtros skyriaus darbuotojų pareigybių aprašymų patvirtinimo“ 1.1 punktą (su visais aktualiais pakeitimais).

3. Pavedu:

3.1. Bendrojo skyriaus vedėjai Rasai Gedvilienei užtikrinti 1 punkte patvirtinto pareigybės aprašymo paskelbimą Pasvalio rajono savivaldybės interneto svetainėje;

3.2. Juridinio ir personalo skyriaus vyriausiajai specialistei Linai Valantonei pateikti duomenis Valstybės tarnautojų registrui VATARAS;

3.3. Vietinio ūkio ir plėtros skyriaus vedėjui Vaidotui Kuodžiui šio įsakymo vykdymo kontrolę.

Įsakymas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Administracijos direktorius Povilas Balčiūnas

PATVIRTINTA

Pasvalio rajono savivaldybės administracijos direktoriaus

2020 m. spalio 14 d. įsakymu Nr. DV-642

**PASVALIO RAJONO SAVIVALDYBĖS ADMINISTRACIJOS VIETINIO ŪKIO IR PLĖTROS SKYRIAUS ENERGETIKOS INŽINIERIAUS (2151 12) PAREIGYBĖS APRAŠYMAS**

**I SKYRIUS**

**PAREIGYBĖ**

1. Pasvalio rajono savivaldybės administracijos Vietinio ūkio ir plėtros skyriaus (toliau – Skyrius) energetikos inžinierius (2151 12) (toliau – darbuotojas) pagal pareigybių grupę yra specialistas.

2. Pareigybės lygis – B.

**II SKYRIUS**

**SPECIALŪS REIKALAVIMAI ŠIAS PAREIGAS EINANČIAM DARBUOTOJUI**

3. Darbuotojas, einantis šias pareigas, turi atitikti šiuos specialius reikalavimus:

3.1. turėti ne žemesnį kaip aukštesnįjį elektronikos ir elektros inžinerijos ar energijos inžinerijos studijų krypties išsilavinimą, įgytą iki 2009 metų, ar specialųjį vidurinį išsilavinimą, įgytą iki 1995 metų;

3.2. turėti energetikos darbuotojo pažymėjimą, liudijantį apie suteiktą aukštos kvalifikacijos (AK) kategoriją;

3.3. turėti ne mažesnę nei 1 metų darbo patirtį energetinio (elektros ar šilumos) ūkio srityje;

3.4. būti susipažinęs Lietuvos Respublikos įstatymais, kitais teisės aktais, reglamentuojančiais energetinio (elektros ir šilumos) ūkio darbą, viešųjų pirkimų vykdymą, statinių techninės priežiūros tvarką;

3.5. išmanyti Dokumentų rengimo taisykles, Dokumentų tvarkymo ir apskaitos taisykles, mokėti dirbti su „Microsoft Office“ programiniu paketu (MS Word, Excel, Outlook, Internet Explorer).

**III SKYRIUS**

**ŠIAS PAREIGAS EINANČIO DARBUOTOJO FUNKCIJOS**

4. Šias pareigas einantis darbuotojas vykdo šias funkcijas:

4.1. yra atsakingas už elektros ir šilumos ūkį Pasvalio rajono savivaldybėje (toliau – Savivaldybė);

4.2. organizuoja ir vykdo Savivaldybės energetinio (elektros ir šilumos) ūkio techninę priežiūrą;

4.3. numato ir įgyvendina priemones užtikrinančias stabilų ir ekonomišką elektros ir šilumos energijos tiekimą Savivaldybės pastatams;

4.4. vykdo energetinio ūkio objektų statybos darbų užsakovo funkcijas, įskaitant statybą leidžiančių dokumentų gavimą, statybos projektinės dokumentacijos tikrinimą ir derinimą, statinių statybos techninės priežiūros, projekto vykdymo priežiūros, statinių ir statinių projektų ekspertizės paslaugų ir statybos užbaigimo procedūrų organizavimą;

4.5. organizuoja ir kontroliuoja Savivaldybei priklausančių suskystintų naftos dujų talpyklų, dujinių katilų priežiūrą ir eksploataciją;

4.6. rengia Savivaldybės tarybos sprendimų, Savivaldybės mero potvarkių, Savivaldybės administracijos direktoriaus įsakymų projektus savo kompetencijos klausimais, kontroliuoja jų vykdymą;

4.7. rengia energetinio ūkio objektams reikalingų darbų, prekių, paslaugų viešųjų pirkimų dokumentus;

4.8. dalyvauja rengiant investicinius projektus bei kitą dokumentaciją energetinio (elektros ir šilumos) ūkio srityje;

4.9. nagrinėja įstaigų, įmonių, organizacijų ir gyventojų prašymus energetinio ūkio klausimais, teikia konsultacijas pagal savo kompetenciją;

4.10. nagrinėja Pasvalio rajono šilumą ir (ar) karštą vandenį tiekiančių (mažiau kaip 10 GWh šilumos) įmonių prašymus dėl licencijų šilumos tiekimui išdavimo ir keitimo, vykdo licencijuojamos veiklos priežiūrą;

4.11. analizuoja Savivaldybės teritorijoje veikiančių energetikos įmonių teikiamos šilumos ir (ar) karšto vandens bazines kainas, paslaugų gyventojams – kainas bei tarifus, rengia Savivaldybės tarybos sprendimų projektus ir teikia juos tvirtinti, derina su Valstybine energetikos reguliavimo taryba;

4.12. kontroliuoja rangovinių organizacijų vykdomų specialiųjų statybos (elektrotechninių) darbų kokybę, pasirašo (vizuoja) pateikiamų sumokėti darbų atlikimo dokumentus;

4.13. organizuoja šilumos ir geriamojo vandens tiekimą ir nuotekų tvarkymą;

4.14. dalyvauja rengiant ir/ar atnaujinant Savivaldybės specialųjį šilumos ūkio planą, Darnios energetikos veiksmų planą, Atsinaujinančių išteklių energijos naudojimo plėtros veiksmų planą, kontroliuoja šilumos ūkio specialiojo plano reikalavimų laikymąsi;

4.15. renka ir teikia informaciją Valstybinei teritorijų planavimo ir statybos inspekcijai prie Aplinkos ministerijos ir Valstybinei mokesčių inspekcijai apie bešeimininkius ar savininkų neturinčius statinius;

4.16. vykdo kitus nenuolatinio pobūdžio Savivaldybės administracijos direktoriaus, Skyriaus vedėjo pavedimus.

**IV SKYRIUS**

**DARBUOTOJO ATSAKOMYBĖ IR ATSKAITOMYBĖ**

5. Šias pareigas vykdantis darbuotojas atskaitingas ir tiesiogiai pavaldus Skyriaus vedėjui.

6. Už pavestų uždavinių ir funkcijų netinkamą vykdymą darbuotojas atsako Lietuvos Respublikos įstatymų ir kitų teisės aktų nustatyta tvarka.

7. Darbuotojas atlygina savo darbo pareigų pažeidimu dėl jo kaltės darbdaviui padarytą turtinę ir neturtinę žalą Darbo kodekso nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Susipažinau, sutinku ir vykdysiu:

Darbuotojas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (parašas)

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (vardas, pavardė)

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (data)